Hoës by SAID geskors ná Nugent-verslagArgieffoto Die Suid-Afrikaanse Inkomstediens (SAID) het twee sleutelbestuurders as voorsorgmaatreël geskors en nog een se skorsing is verleng hangende dissiplinêre optrede. Die drie is Hlengani Mathebula, hoof van korporatiewe beheer, internasionale betrekkinge, strategie en kommunikasie, Teboho Moekoena, hoof van mensekapitaal en -ontwikkeling, en Luther Lebelo, hoof van werknemerbetrekkinge. “Dit is deel van ŉ deurlopende en omvattende hersiening van die hele leierskap van die SAID deur die kommissaris ten opsigte van goeie bestuur en na aanleiding van die verslag van die Nugent-kommissie van ondersoek na die SAID,” het Siphithi Sibeko, woordvoerder van die Inkomstediens, gesê. Die skorsings tree onmiddellik in werking. Die SAID het beklemtoon dat die skorsings voorkomend is en dus nie neerkom op bevindings van enige misdryf aan hul kant nie. “ŉ Bepaling in hierdie verband sal slegs gemaak word ná afhandeling van die proses. Die SAID versoek dat die privaatheid van die betrokke individue en die vertroulikheid van die verhouding tussen werkgewer en werknemer gerespekteer word. Die SAID sal nie verder kommentaar lewer oor die aangeleentheid voordat dit afgehandel is nie.” Die Nugent-verslag het reeds daartoe gelei dat die vorige SAID-kommissaris, Tom Moyane, deur pres. Cyril Ramaphosa in die pad gesteek is. Die Nugent-kommissie het ondersoek ingestel na bestuursprobleme by die SAID. Die kommissie is deur afgetrede regter Robert Nugent gelei. Die kommissie het reeds in Desember aanbeveel dat senior personeellede hersien moet word. Daar moet ook bepaal word of hulle die publiek se vertroue in die SAID kan herstel.